title: Arévalo
text: Iste articlo ye sobre un municipio castellanoleyonés en a provincia d'Ávila; t'atros usos, se veiga Arévalo (desambigación).
  
  Arévalo ye un municipio d'a provincia d'Ávila, en a comunidat autonoma de Castiella y Leyón, Espanya. Fa parte d'a comarca de la Moraña.
  
  A suya población ye de 8.118 habitants (2012), en una superficie de 46,07 km², con una densidat de población de 176,21 hab/km². Por o suyo numero d'habitants, ixa anyada yera a segunda población d'a suya provincia, dezaga d'a capital, Ávila.
  
  Mientres o sieglo XV estió a seu d'o ducau d'Arévalo, concediu por Henrique IV de Castiella en 1469 y que revirtió en a Corona castellana con Isabel I de Castiella en 1476, concedendo-se a cambeo a o suyo tetular, Álvaro de Zúñiga y Guzmán, o ducau de Plasencia. O suyo casco viello fue declarato Bien d'Intrés Cultural dende o 21 de marzo de 1970, en a modalidat de Conchunto Historico, por os suyos elementos en estilos romanico y mudéchar, que s'estendillan dende o sieglo XII dica o sieglo XVI.
  
  Cheografía 
  O lugar d'Arévalo se troba situato a 820 metros d'altaria sobre o ran d'a mar, a una distancia de 55 km d'a ciudat d'Ávila, a capital d'a suya provincia.
  
  Trescruzan o suyo termin municipal o río Adaja, un afluent d'o río Duero, y o río Arevalillo, afluent de l'Adaja.
  
  Mugas 
  O termin municipal d'Arévalo muga a o norte con Palacios de Goda y Donvidas; a l'este con Martín Muñoz de la Dehesa (Segovia); a o sud con Tiñosillos, Orbita, Gutierre-Muñoz y Espinosa de los Caballeros; y a l'ueste con Aldeaseca y Nava de Arévalo.
  
  Demografía
  
  Administración
  
  Reparto de concellers
  
  Alcaldes
  
  Molimentos 
  
   Casco viello, que fue declarato Bien d'Intrés Cultural o 21 de marzo de 1970, en a modalidat de Conchunto Historico, por os suyos elementos en estilos romanico y mudéchar, que s'estendillan dende o sieglo XII dica o sieglo XVI.
   Castiello d'Arévalo, un castiello que en a suya forma actual ye d'o sieglo XVI y que se debanta sobre una antiga puerta d'a muralla d'a ciudat, d'o sieglo XII.
   Bellos repuis, encara que muit deterioratos, de l'antiga muralla d'Arévalo.
   Ilesia de Sant Domingo de Silos d'Arévalo, una ilesia adedicata a Sant Domingo de Silos que se troba fuera de l'antigo casco urbán. Se debantó mientres o sieglo XII en estilo mudéchar, encara que fue muit esviellata dimpués, mas que mas en estilos renaixentista y barroco. O suyo abside ye l'elemento mas antigo, en estilo mudéchar. Se i conservan os repuis de Sant Vitorino Mártir, santo patrón d'o lugar.
   Ilesia de Sant Chuan Baptista d'Arévalo, una ilesia adedicata a Sant Chuan Baptista.
   Ilesia de Sant Nicolau de Bari d'Arévalo, una ilesia adedicata a Sant Nicolau de Bari, que pertenexió a la Companyía de Chesús dica la expulsión d'ista orden relichiosa por Carlos III d'Espanya en 1767. Por o suyo mal estato de conservación, fa parte d'a Lista roya de patrimonio en periglo de l'asociación Hispania Nostra.
   Ilesia de Santa María la Reyal d'Arévalo, una ilesia d'os sieglos XII-XIII en estilo mudéchar adedicata a la Virchen María. Se i troba un Pantocrator en estilo gotico d'o sieglo XIV.
   Ilesia de Sant Miguel d'Arévalo, una ilesia d'o sieglo XII en estilo mudéchar con una sola nau, adedicata a l'Arcánchen Sant Miguel, a on se i conserva un retablo d'o sieglo XVI. Zarrata a o culto dende l'anyo 1911, ye protechita legalment dende o 24 d'octubre de 1991 con a suya declaración como Bien d'Intrés Cultural.
   Ilesia de Sant Martín d'Arévalo, una ilesia d'os sieglos XII-XVIII en estilos mudéchar, romanico y barroco adedicata a Sant Martín.
   Ilesia d'o Salvador d'Arévalo, una ilesia d'os sieglos XII-XVIII adedicata a Chesús de Nazaret en a suya versant d'o Salvador, con partes en estilos romanico, mudéixar, renaixentista y barroco.
  
  Museus 
   Museu d'Historia d'Arévalo, situato en un edificio que d'antis mas estió a Casa d'a Villa.
  
  Localidatz achirmanatas 
    Autun (Francia).
  
  Vinclos externos 
  
    Pachina web oficial municipal d'Arévalo
  
  Localidaz d'a provincia d'Ávila